चन्दा असुलीका लागि नियमित फोन गर्ने पुनको झण्डै एक सातादेखि रुपन्देहीमा फोन आएको थिएन । तर बुधबार बिहानै मनोज पुन प्रहरी मुठभेडमा मारिएको खबर भाइरल बन्यो । ‘पछिल्लो पटक शिवरात्रीको दिन फोन गरेर ४० लाख मागेको थियो,’ मारिएको खबरसँगै मनोज पुनलाई हेर्न अञ्चल अस्पताल पुगेका बुटवलको अमरपथका एक व्यवसायीले भने, ‘अब बल्ल नचिनेको फोन आउँदा झस्किन नपर्ने भयो ।’ उनी ढुक्क देखिए । उनलाई झण्डै ३ महिनादेखि फोन आइरहेको थियो । बिचमा २ महिना अमेरिका गएर बसे । फर्केको जानकारी पाएपछि शिवरात्रीको दिन फोन गरेर ५० बाट ४० लाखमा झरेको उनले बताए ।
